**Ogres novada pašvaldības saistošo noteikumu Nr.1/2022 “Par sociālajiem pakalpojumiem” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Projekta nepieciešamības pamatojums | Saskaņā ar Administratīvo teritoriju un apdzīvoto vietu likuma pārejas noteikumu 17. punktu, 2021. gada pašvaldību vēlēšanās ievēlētā novada dome izvērtē bijušo novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus.  Jaunizveidotā Ogres novadā šobrīd ir spēkā šādi saistošie noteikumi par sociāliem pakalpojumiem (turpmāk – sociālie pakalpojumi), kas ir izvērtējami:   * 1. Ogres novada pašvaldības 2019. gada 18. jūlija saistošie noteikumi Nr. 11/2019 “Par sociālās aprūpes mājās un ilgstošas sociālās aprūpes institūcijā pakalpojumu saņemšanas kārtību Ogres novadā”;   2. Ikšķiles novada pašvaldības 2020. gada 26. februāra saistošie noteikumi **Nr. 2/2020 “**Pašvaldības sociālie pakalpojumi Ikšķiles novada iedzīvotājiem”;   3. Ikšķiles novada pašvaldības 2018. gada 28. februāra saistošie noteikumi Nr. 8/2018 “Veselības veicināšanas centra pakalpojumu saņemšanas kārtība”;   4. Lielvārdes novada pašvaldības 2009. gada 28. oktobra saistošie noteikumi Nr. 29 “Par Lielvārde novada pašvaldības sociālajiem pakalpojumiem”;   5. Ķeguma novada pašvaldības 2018. gada 14. februāra saistošie noteikumi Nr. KND1-6/18/4 “Ķeguma novada pašvaldības sniegto sociālo pakalpojumu saņemšanas un samaksas kārtība”;   6. Ķeguma novada pašvaldības 2015. gada 4. februāra saistošie noteikumi Nr. 3/2015 “Par sociālā pakalpojuma sniegšanu Ķeguma novada pašvaldības servisa dzīvokļos,   (turpmāk visi kopā – spēkā esošie saistošie noteikumi).  Tāpat izvērtējami Ķeguma novada pašvaldības 2013. gada 8. maija “Noteikumi par kārtību kādā sociālais dienests izmitina krīzē nonākušas personas (ģimenes) sociālajā dzīvoklī “Senliepas-8”, Rembates pag., Ķeguma novadā”.  Likuma “Par pašvaldībām” 15. panta pirmās daļas 7. punkts noteic, ka viena no pašvaldības funkcijām ir nodrošināt iedzīvotājiem sociālo palīdzību (sociālo aprūpi) (sociālā palīdzība maznodrošinātām ģimenēm un sociāli mazaizsargātām personām, veco ļaužu nodrošināšana ar vietām pansionātos, bāreņu un bez vecāku gādības palikušo bērnu nodrošināšana ar vietām mācību un audzināšanas iestādēs, bezpajumtnieku nodrošināšana ar naktsmītni u.c.), tādējādi sociālo pakalpojumu nodrošināšana ir pašvaldības autonomā funkcija.  Līdz ar to jaunievēlētai Ogres novada pašvaldības domei ir jāizvērtē spēkā esošie saistošie noteikumi un tai ir jāpieņem jaunus saistošos noteikumus par sociālo pakalpojumu noteikšanu, kas attieksies uz visu jaunizveidotā Ogres novada teritoriju.  Pieņemot saistošos noteikumus par sociālo pakalpojumu noteikšanu, visā jaunizveidotajā Ogres novadā tiks noteikti vienādi sociālo pakalpojumu veidi, to saņemšanas kārtība, sociālās aprūpes vai sociālās rehabilitācijas pakalpojuma samaksas kārtība. |
| 1. Īss projekta satura izklāsts | Saistošo noteikumu projekts nosaka Ogres novada pašvaldības (turpmāk – Pašvaldība) sociālos pakalpojumus un to saņemšanas kārtību, sociālās aprūpes vai sociālās rehabilitācijas pakalpojuma samaksas kārtību Ogres novada pašvaldībā.  Spēkā esošie saistošie noteikumi, kuri attiecīgi tiek piemēroti bijušo Ogres, Ikšķiles Ķeguma un Lielvārdes novadu administratīvajās teritorijās, nosaka atšķirīgus sociālo pakalpojumu veidus, samaksas kārtību un iedzīvotāju kategorijas, kuras no samaksas par pakalpojumu ir atbrīvojamas, izdevumus sedzot no pašvaldības budžeta. Daļa no pakalpojumiem, ko ietver spēkā esošie saistošie noteikumi, tiek finansēti no pašvaldības budžeta, sedzot pakalpojumu sniedzēja uzturēšanas izmaksas un speciālistu darba algu.  Ievērojot Ogres novada pašvaldības budžetā sociālajiem pakalpojumiem paredzētos līdzekļus, kā arī normatīvajos aktos noteikto, Ogres novada pašvaldībā būtu nosakāmi šādi Ogres novada pašvaldības pilnībā vai daļēji finansēti sociālie pakalpojumi:   * 1. sociālā darba pakalpojums;   2. sociālā mentora (ģimenes asistenta) pakalpojums;   3. psihologa pakalpojums;   4. atbalsta un izglītojošo grupu pakalpojums;   5. sociālās rehabilitācijas pakalpojums;   6. aprūpes mājās pakalpojums;   7. drošības pogas pakalpojums;   8. ilgstošas sociālās aprūpes un sociālās rehabilitācijas institūcijā pilngadīgām personām pakalpojums;   9. aprūpes bērniem ar invaliditāti pakalpojums;   10. transporta pakalpojums;   11. specializētā transporta pakalpojums;   12. higiēnas pakalpojums;   13. patversmes vai naktspatversmes pakalpojums;   14. ģimenes atbalsta dienas centra pakalpojums;   15. sociālā dienas aprūpes centra pakalpojums;   16. dienas aprūpes centra “Saime” pakalpojums personām ar garīga rakstura traucējumiem un psihiskām saslimšanām pakalpojums;   17. specializētās darbnīcas pakalpojums;   18. krīzes dzīvokļa pakalpojums;   19. profilakses punkta pakalpojums.   Stājoties spēkā saistošiem noteikumiem par sociāliem pakalpojumiem Ogres novadā un to saņemšanas kārtību, sociālās aprūpes vai sociālās rehabilitācijas pakalpojuma samaksas kārtību visā jaunizveidotā Ogres novada administratīvā teritorijā, spēku zaudēs spēkā esošie saistošie noteikumi vai to atsevišķi punkti. |
| 1. Informācija par plānoto projekta ietekmi uz pašvaldības budžetu | Salīdzinot ar 2021.gadu, 2022.gada Ogres novada pašvaldības budžeta ietvaros prognozēta izdevumu palielināšanās šādās pozīcijās:   1. par apmēram 24320 *euro* aprūpes mājā pakalpojumam; 2. par apmēram 20922 *euro* dienas centra “Saime” un specializētās darbnīcas klientu ēdināšanai. |
| 1. Informācija par plānoto projekta ietekmi uz uzņēmējdarbības vidi pašvaldības teritorijā | Neietekmē |
| 1. Informācija par administratīvajām procedūrām | Institūcija, kurā var vērsties saistošo noteikumu piemērošanā, ir Ogres novada Sociālais dienests. |
| 1. Informācija par konsultācijām ar privātpersonām | Saistošo noteikumu izstrādes procesā konsultācijas ar privātpersonām nav veiktas. |

Domes priekšsēdētājs Egils Helmanis